HU Az Európai Unió Hivatalos Lapja L 286/4

A BIZOTTSÁG (EU) 2016/1866 RENDELETE

(2016. október 17.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található dec-3-én-2-on, acibenzolar-S-metil és hexaklór-benzol megengedett szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 16. cikke (1) bekezdésének a) pontjára, 17. cikkére és 49. cikkének (2) bekezdésére,

mivel:

(1) Az acibenzolar-S-metil tekintetében a 396/2005/EK rendelet II. melléklete szermaradék-határértékeket (a továbbiakban: MRL-ek) állapított meg. A hexaklór-benzol tekintetében az említett rendelet II. melléklete és III. mellékletének B. része határozott meg MRL-eket. A dec-3-én-2-on tekintetében az említett rendelet nem határozott meg MRL-eket, és e hatóanyag nem szerepel annak IV. mellékletében sem, ezért esetében a rendelet 18. cikke (1) bekezdésének b) pontjában megállapított 0,01 mg/kg alapértéket kell alkalmazni.

(2) A dec-3-én-2-on hatóanyagot tartalmazó növényvédő szer burgonyán való alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz a hatóanyagnak a 396/2005/EK rendelet IV. mellékletébe való felvétele céljából.

(3) A 396/2005/EK rendelet 8. cikkének megfelelően az érintett tagállam értékelte a fent említett kérelmet, majd az értékelő jelentést továbbították a Bizottságnak.

(4) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmet és az értékelő jelentést, különös tekintettel a fogyasztókat és adott esetben az állatokat érintő kockázatokra, és a hatóanyagnak a 396/2005/EK rendelet IV. mellékletébe való felvételére vonatkozó javaslattal kapcsolatos következtetést adott ki (2). Ezt a következtetést továbbította a Bizottságnak és a tagállamoknak, valamint hozzáférhetővé tette a nyilvánosság számára.

(5) Következtetésében a Hatóság megállapította, hogy a rendelkezésre álló információk nem teszik lehetővé annak megállapítását, hogy a dec-3-én-2-on növényvédő szerekben hatóanyagként való használata nem gyakorol az élelmiszer-fogyasztás útján azonnali vagy késleltetett káros hatást az emberi egészségre, beleértve a veszélyeztetett csoportok egészségét is. Ezért ezt az anyagot nem indokolt felvenni a 396/2005/EK rendelet IV. mellékletébe, az MRL-eket pedig a releváns kimutatási határértéken kell meghatározni. A Bizottság konzultált az európai uniós referencialaboratóriumokkal a megfelelő kimutatási határértékekről.

(6) Az acibenzolar-S-metil tekintetében a Hatóság következtetést adott ki az ilyen hatóanyagú növényvédő szereknél felmerülő kockázatok értékelésének szakmai vizsgálatáról (3). Ennek keretében az almatermésűek tekintetében a szermaradék-határérték 0,2 mg/kg-ra történő felemelését javasolta. Az új toxikológiai referenciaértékek alapján a paradicsom tekintetében az MRL 0,3 mg/kg-ra történő csökkentését ajánlotta.

(7) A hexaklór-benzol esetében az ezt a hatóanyagot tartalmazó növényvédő szerekre vonatkozó összes meglévő engedély visszavonásra került. A 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően az említett a hatóanyagokra vonatkozó, a II. és a III. mellékletben található MRL-eket el kell hagyni. A friss nyomonkövetési adatok tanúsága szerint a tökmag esetében a kimutatási határértéknél magasabb értéken szermaradékok fordulnak elő (4). A hexaklór-benzol maradékainak előfordulását – ennek a nehezen lebomló vegyületnek a múltban történő használata következtében – a talajbeli környezeti szennyezés okozza. A 0,05 mg/kg-ban meghatározott jelenlegi MRL megfelelő a hexaklór-benzolnak a szóban forgó termékben való előfordulása tekintetében. Az említett MRL felülvizsgálatra fog kerülni; a felülvizsgálat az e rendelet kihirdetését követő 10 éven belül rendelkezésre álló információkat fogja figyelembe venni. Az állati eredetű termékek esetében a nyomonkövetési adatok alapján a kimutatási határértéknél alacsonyabb értékeket kell meghatározni mindenfajta izomszövet és tej tekintetében.

(8) A Hatóság következtetései alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.

(9) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(10) A 396/2005/EK rendeletet ezért ennek megfelelően módosítani kell.

(11) A termékek zavartalan forgalmazása, feldolgozása és fogyasztása érdekében indokolt, hogy e rendelet átmeneti intézkedéseket írjon elő azokra a termékekre vonatkozóan, amelyeket az e rendeletben meghatározott MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(12) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosulásából fakadó új követelmények teljesítésére.

(13) Az e rendeletben előírt intézkedések összhangban vannak az Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és V. melléklete e rendelet mellékletének megfelelően módosul.

2. cikk

Azon termékekre, amelyeket 2017. május 10. előtt állítottak elő, a 396/2005/EK rendelet továbbra is az e rendeletben szereplő módosítások nélkül alkalmazandó, kivéve a paradicsomban előforduló acibenzolar-S-metil hatóanyag esetében.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2017. május 10-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. október 17-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentéseinek online elérhetősége: http://www.efsa.europa.eu.

Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one) (A dec-3-én-2-on hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2015; 13(1):3932 [43 pp.].

(3) Conclusion on the peer review of the pesticide risk assessment of the active substance acibenzolar-S-methyl (Az acibenzolar-S-metil hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014; 12(8):3691 [74 pp.].

(4) The 2013 European Union Report on Pesticide Residues in Food (Az Európai Unió 2013. évi jelentése az élelmiszerekben előforduló növényvédőszer-maradékokról). EFSA Journal 2015; 13(3):4038 [169 pp.]. The 2012 European Union Report on Pesticide Residues in Food (Az Európai Unió 2012. évi jelentése az élelmiszerekben előforduló növényvédőszer-maradékokról). EFSA Journal 2014; 12(12):3942 [156 pp.]. The 2011 European Union Report on Pesticide Residues in Food (Az Európai Unió 2012. évi jelentése az élelmiszerekben előforduló növényvédőszer-maradékokról). EFSA Journal 2014; 12(5):3694 [511 pp.]. The 2010 European Union Report on Pesticide Residues in Food (Az Európai Unió 2010. évi jelentése az élelmiszerekben előforduló növényvédőszer-maradékokról). EFSA Journal 2013; 11(3):3130 [808 pp.]. The 2009 European Union Report on Pesticide Residues in Food (Az Európai Unió 2009. évi jelentése az élelmiszerekben előforduló növényvédőszer-maradékokról). EFSA Journal 2011; 9(11):2430 [225 pp.].